b"\n_START_ARTICLE_\nMo Yan\n_START_SECTION_\nKunstnernavn\n_START_PARAGRAPH_\nMo Yan betyr \xc2\xabikke snakk\xc2\xbb. I en tale p\xc3\xa5 Open University of Hong Kong uttalte forfatteren at han valgte dette psevdonymet da han skrev sin f\xc3\xb8rste roman. Han ville med dette minne seg selv p\xc3\xa5 \xc3\xa5 ikke snakke for meget, ettersom hans frittalenhet ikke var verdsatt av alle i Fastlands-Kina. I et intervju forklarte han at navnet var inspirert av at foreldrene instruerte ham om ikke \xc3\xa5 tale fritt n\xc3\xa5r han var utend\xc3\xb8rs, p\xc3\xa5 grunn av situasjonen som r\xc3\xa5det i Kina i 1950-\xc3\xa5rene da han var liten.\n_START_SECTION_\nOppvekst og forfatterdebut\n_START_PARAGRAPH_\nMo Yan vokste opp i en fattig bondefamilie i landsbyen Ping'anzhuang i det n\xc3\xa5v\xc3\xa6rende subdistriktet Chaoyang i fylket Gaomi. I \xc3\xa5rene 1959 til 1961 led familien tungt under hungersn\xc3\xb8den utl\xc3\xb8st og forlenget av den maoistiske kampanjen \xc2\xabdet store spranget\xc2\xbb. Han ble tidlig eksponert for kinesisk fantastisk og satirisk fortellertradisjon, som Pu Songlings Liaozhai zhiyi. Gutten sluttet p\xc3\xa5 skolen som tolv\xc3\xa5ring under kulturrevolusjonen i Kina og jobbet deretter som jordbruksarbeider (grisepasser og annet) og arbeider i en bomullsfabrikk._NEWLINE_Han vervet seg til Folkets frigj\xc3\xb8ringsh\xc3\xa6r i 1976, og begynte \xc3\xa5 skrive mens han fremdeles var soldat. Han ble medlem av det kinesiske kommunistiske parti i 1979._NEWLINE_Mo Yan begynte sin virksomhet som forfatter i reform og \xc3\xa5pning-perioden. Hans f\xc3\xb8rste samling av korte fortellinger ble publisert i et litter\xc3\xa6rt magasin i 1981. Hans f\xc3\xb8rste roman, Fallende regn en v\xc3\xa5rnatt, kom samme \xc3\xa5r. P\xc3\xa5 det tidspunktet var kulturrevolusjonen forlengst avsluttet, og kinesiske intellektuelle begynte \xc3\xa5 f\xc3\xa5 bedre tilgang til europeiske og amerikanske forfattere, som Mo Yan i likhet med andre ble inspirert av. Fra 1984 hadde han en undervisningsstilling ved Folkets frigj\xc3\xb8ringsh\xc3\xa6rs kulturakademis avdeling for litteratur. I denne perioden publiserte han sin f\xc3\xb8rste novelle, Den transparente reddiken (\xe9\x80\x8f\xe6\x98\x8e\xe7\x9a\x84\xe7\xba\xa2\xe8\x90\x9d\xe5\x8d\x9c, T\xc3\xb2um\xc3\xadng de h\xc3\xb3ng lu\xc3\xb3bo)._NEWLINE_I 1987 avsluttet Mo Yan sitt virke i Folkets frigj\xc3\xb8ringsh\xc3\xa6r og ble forfatter p\xc3\xa5 fulltid. I 1991 fikk han mastergrad i litteratur fra Beijings l\xc3\xa6reruniversitet.\n_START_SECTION_\nForfatterskap\n_START_PARAGRAPH_\nB\xc3\xb8kenes handling finner gjerne sted i hjemfylket Gaomi i Shandong-provinsen. Flere av hans b\xc3\xb8ker behandler samfunnsforholdene og retter kritikk mot Kinas myndigheter, b\xc3\xa5de i historisk perspektiv og i samtiden. En av inspiratorene er den kinesiske sosialrealistiske reformforfatteren L\xc7\x94 X\xc3\xb9n (1881\xe2\x80\x931936). Denne innflytelsen merkes for eksempel i romanen Ji\xc7\x94gu\xc3\xb3 (\xe9\x85\x92\xe5\x9b\xbd, omtrent \xc2\xabAlkohollandet\xc2\xbb, 1992), der kannibalisme brukes som en metafor for kinesisk selvdestruksjon._NEWLINE_Samtidig har forfatterskapet sterke trekk av magisk realisme og sterke islett av svart humor. Det fabelpregede ved hans romaner kan ogs\xc3\xa5 sies \xc3\xa5 ha et forbilde i middelalderkinesisk chuanqilitteratur._NEWLINE_Hva gjelder tradisjonell kinesisk litteratur, er han sterkt influert av den folklorepregede klassiske episke roman Fortellinger fra myrlandet. Han har ogs\xc3\xa5 anf\xc3\xb8rt som inspirasjonskilder b\xc3\xa5de Reisen mot Vest og Dr\xc3\xb8mmen om det r\xc3\xb8de kammeret, ogs\xc3\xa5 dette verk som regnes blant De store kinesiske klassiske romaner._NEWLINE_I Vesten ble Mo Yan f\xc3\xb8rst kjent for romanen Hong gaoliang jiazu (direkte: \xc2\xabR\xc3\xb8d durra-klanen\xc2\xbb, norsk boktittel: R\xc3\xb8dt korn), hvis to f\xc3\xb8rste historier (av i alt fem) ble filmatisert som Red Sorghum (R\xc3\xb8d durra, 1987). Denne filmen fikk mange internasjonale filmpriser og gav skuespillerinnen Gong Li, skuespilleren Jiang Wen og regiss\xc3\xb8ren Zhang Yimou internasjonalt gjennombrudd. Filmen vant Gullbj\xc3\xb8rnen p\xc3\xa5 Filmfestivalen i Berlin i 1988._NEWLINE_Romanens fem deler skildrer begivenheter i fylket Gaomi fra 1923 til 1976, gjennom en rekke urolige ti\xc3\xa5r, med bandittkulturen som blomstret i krigsherretiden og \xc3\xa5rene under den japanske okkupasjonen, med innblikk i fattigb\xc3\xb8ndenes harde levek\xc3\xa5r. Skildringene er ukonvensjonelle \xe2\x80\x93 for eksempel er det ikke vanlig at de japanske soldatenes lidelser inng\xc3\xa5r i kinesiske forfatteres behandling av den annen sino-japanske krig. Bokens fem fortellinger heter \xc2\xabR\xc3\xb8dt korn\xc2\xbb, \xc2\xabDypr\xc3\xb8dt brennevin\xc2\xbb, \xc2\xabHundeliv\xc2\xbb, \xc2\xabDurrabegravelse\xc2\xbb og \xc2\xabUnderlig d\xc3\xb8d\xc2\xbb._NEWLINE_Romanen F\xc4\x93ngr\xc7\x94 f\xc3\xa9it\xc3\xban (oversatt til norsk som Store bryster og brede hofter) kom i 1996 (var en kort stund forbudt i Kina) og skildrer livet til jenta/kvinnen Shangguan Lu og hennes familie gjennom bokseroppr\xc3\xb8ret, japansk okkupasjon, borgerkrig, Maos maktovertakelse og kulturrevolusjonen._NEWLINE_Romanen Sh\xc4\x93ngs\xc7\x90 p\xc3\xadl\xc3\xa1o (oversatt til norsk som Livet og d\xc3\xb8den tar rotta p\xc3\xa5 meg) kom i 2006. Den fortelles gjennom en landeier, Ximen Nao, som blir skutt under landreformene til Mao p\xc3\xa5 1950-tallet. Navnet \xc2\xabXimen\xc2\xbb henspiller p\xc3\xa5  Ximen Qing, den lettsindige hovedpersonen i den kinesiske klassiske romanen Plommeblomstringen i den gyldne vase. Rasende over urettferdigheten vender Ximen Nao tilbake til jorda i forskjellige dyreskikkelser \xe2\x80\x93 esel, okse, gris, hund, ape \xe2\x80\x93 f\xc3\xb8r han igjen blir menneske. Selve reinkarnasjonstanken minner om buddhismen, som har satt et sterkt preg p\xc3\xa5 kinesisk kultur, og det er d\xc3\xb8dsguden i helvete, Yama, som forordner gjenf\xc3\xb8delsene. Boka fortelles i stor grad gjennom de ulike dyreinkarnasjonene. Som hunden, en sch\xc3\xa4fer, sammenfatter det: \xc2\xabFolk i 1950-\xc3\xa5rene var uskyldige, i 1960-\xc3\xa5rene var de fanatikere, i 1970-\xc3\xa5rene var de redde for sine egne skygger, i 1980-\xc3\xa5rene veide de sine ord og handlinger p\xc3\xa5 gullvekt, og i 1990-\xc3\xa5rene var de rett ut onde\xc2\xbb._NEWLINE_Mo Yan skrev denne boken p\xc3\xa5 43 dager (men etter \xc3\xa5relang forberedelse i tankene), ved bruk av tradisjonelt kinesisk skrivepapir og blekk og skrivepensel. I det hele tatt foretrekker han \xc3\xa5 forfatte for h\xc3\xa5nd, fordi den kinesiske m\xc3\xa5ten \xc3\xa5 inngi skrifttegn p\xc3\xa5 data p\xc3\xa5 etter hans mening er s\xc3\xa5 omstendelig at den \xc2\xabbegrenser ditt vokabular\xc2\xbb._NEWLINE_Skuespillet Women De Jing Ke (\xc2\xabV\xc3\xa5r Jing Ke\xc2\xbb) ble publisert i oktober 2012, og gjengir en kjent historie fra kinesisk oldtid. Det handler om Jing Kes fors\xc3\xb8k i 227 f.Kr. p\xc3\xa5 \xc3\xa5 myrde kongen som senere skulle bli Kinas f\xc3\xb8rste keiser. Mo Yan ser p\xc3\xa5 hendelsen i et nytt perspektiv. Han tolker mordfors\xc3\xb8ket som motivert av et \xc3\xb8nske om herostratisk ber\xc3\xb8mmelse, og ikke som et uttrykk for ridderlighet og altruisme.\n_START_SECTION_\nPlanlagte verk\n_START_PARAGRAPH_\nMo Yan sa til fjernsynsselskapet CCTV i oktober 2012 at han arbeider p\xc3\xa5 flere nye romaner parallelt. Hans bror har opplyst at Mos f\xc3\xb8rstkommende nye roman vil ha et anti-korrupsjons-tema, og at den i likhet med de fleste av romanene hans vil utspille seg i hjemfylket Gaomi.\n_START_SECTION_\nPolitikk\n_START_PARAGRAPH_\nMo Yan er medlem av kommunistpartiet, og siden 2009 viseformann i Den kinesiske forfatterforening, et organ som regnes for \xc3\xa5 v\xc3\xa6re regimevennlig. Han har blant annet begrunnet medlemskapet i kommunistpartiet med at det ville reise un\xc3\xb8dvendige sp\xc3\xb8rsm\xc3\xa5l om han gikk ut. P\xc3\xa5 bokmessen i Frankfurt i 2009 forlot han salen sammen med forfatterforeningens representanter da kinesiske dissidentforfattere fikk ordet, og kunstneren Ai Weiwei har kritisert Mo Yan for \xc3\xa5 skj\xc3\xb8nnmale den politiske situasjonen. Halvor Eifring mener derimot at Mo gjerne kan balansere p\xc3\xa5 kanten av det som er akseptert, men at han holder seg innenfor det politisk \xc2\xabriktige\xc2\xbb. Mo Yan har behandlet flere politisk betente emner kritisk, men f\xc3\xb8rst n\xc3\xa5r han har ment at tiden er moden for det. I romanen W\xc4\x81 (\xc2\xabFrosken\xc2\xbb) fra 2009 g\xc3\xa5r han for eksempel inn p\xc3\xa5 et av de mest \xc3\xb8mt\xc3\xa5lige sosiale sp\xc3\xb8rsm\xc3\xa5l i landets samtid; om tvangsabortene, kvinneunderskuddet og andre m\xc3\xb8rke konsekvenser av den kinesiske ettbarnspolitikken. Denne politikken har han ogs\xc3\xa5 kritisert p\xc3\xa5 fjernsyn. Samtidig var det nettopp denne romanen som gjorde at han mottok den kinesiske Mao Dun-prisen._NEWLINE_I 2012 bidro Mo Yan med en side til en jubileumsbok, som med h\xc3\xa5ndskrifter fra sammenlagt hundre forfattere gjengav en tale om kulturpolitikk holdt av Mao Zedong 70 \xc3\xa5r tidligere. I talen krever Mao blant annet at litteraturen skal v\xc3\xa6re partisk i kommunistpartiets fav\xc3\xb8r. Den eksilkinesiske forfatteren Ma Jian har beklaget seg over det han mener er Mo Yans manglende engasjement for andre kinesiske forfattere og intellektuelle som er blitt straffet eller f\xc3\xa5tt innskrenket den ytringsfriheten som de skulle v\xc3\xa6rt garantert av den kinesiske konstitusjon._NEWLINE_S\xc3\xa5 langt (2012) har Mo Yan unng\xc3\xa5tt \xc3\xa5 komme problematiserende inn p\xc3\xa5 de brennbare emner som noen kaller de tre T-er: Tibet, Taiwan og Tiananmen (dvs. hendelsene i 1989).\n_START_SECTION_\nOversettelser\n_START_PARAGRAPH_\nMo Yan er oversatt til tolv spr\xc3\xa5k (2012). I Vesten var franskmennene f\xc3\xb8rst ute med \xc3\xa5 oversette Mo Yan. Den f\xc3\xb8rste franske oversettelsen kom i 1990. \xc3\x85ret etter begynte hans verk ogs\xc3\xa5 \xc3\xa5 utkomme p\xc3\xa5 engelsk \xe2\x80\x93 meget levende oversatt av Howard Goldblatt \xe2\x80\x93 sinologen Wolfgang Kubin har til og med hevdet at oversettelsene er bedre enn de kinesiske originalene, og dermed er ogs\xc3\xa5 videre oversettelser som er foretatt fra engelsk ofte bedre enn de foretatt fra kinesisk (!). Howard Goldblatt har fortalt at Mo Yan sa til ham at han kunne gj\xc3\xb8re som han ville n\xc3\xa5r han oversatte ettersom Mo Yan ikke kunne noen fremmedspr\xc3\xa5k. Goldblatt har videre fortalt at Mos stil er uvant for vestlige lesere, og at utgiverne ofte har forlangt at han skulle forkorte endel._NEWLINE_Tre av hans romaner finnes ogs\xc3\xa5 p\xc3\xa5 norsk, den f\xc3\xb8rste oversatt av Bodil Engen og de to p\xc3\xa5f\xc3\xb8lgende av Brit S\xc3\xa6thre._NEWLINE_Mo Yan gj\xc3\xb8r utstrakt bruk av l\xc7\x8eob\xc7\x8eix\xc3\xacng-spr\xc3\xa5k (den jevne manns spr\xc3\xa5k) og ikke minst sitt hjemsteds lokale dialekt, idiomer og ordspill, s\xc3\xa6rlig i sine eldre verk. Dette har bidratt til utfordringene ved \xc3\xa5 oversette hans b\xc3\xb8ker; slik det kinesiske skriftspr\xc3\xa5ket er beskaffet, er det ikke nok \xc3\xa5 beherske standard mandarin for \xc3\xa5 snappe opp for eksempel dialektavhengige rim, man m\xc3\xa5 kjenne til selve dialekten."